આનું નામ રાજકારણ. વિશ્વાસઘાત રાજકારણનો સ્થાયી ભાવ છે. રાજકારણમાં સત્તા સાધ્ય છે અને સંબંધો સાધન છે. કેટકેટલાય દાખલા આપી શકાય એમ છે. ઇન્દિરા ગાંધી જે નેતાઓના ખભા પર બેસીને વડાં પ્રધાન બન્યાં હતાં એ નેતાઓના પાછળથી ડોકાં વધેરી લીધાં હતાં. શરદ પવારે તેમના માનસપિતા યશવંતરાવ ચવ્હાણ સાથે દગો કર્યો હતો. ભારતમાં સામ્યવાદી આંદોલનના બીજ રોપનારા અને એનું સિંચન કરનારા શ્રીપાદ અમૃત ડાંગેને સામ્યવાદી પક્ષે હડસેલો મારી દીધો હતો. સત્તાનો આવો સ્વભાવ હોવાના કારણે વિશ્વભરમાં સત્તા વિશે ઊંડું ચિંતન ચાલે છે.